Les directrius comunitàries sobre ajudes estatals al sector agrari i forestal 2007-2013 (2006/C 319/01) s'aplicaran a tots els ajuts estatals, atorgats a activitats de producció, transformació i comercialització de productes agrícoles, tenint en compte que la política comuna i els seus mètodes especials d'aplicació han d'atendre les característiques específiques de les activitats agràries derivades de l'estructura inherent a la pròpia agricultura i les disparitats estructurals i naturals entre les diferents regions, i que també s'ha de tenir present la necessitat que quan calgui portar a terme adequacions es faci de forma gradual pel fet que l'activitat agrària constitueix un sector íntimament lligat a l'economia en el seu conjunt.
El Reglament (CE) núm. 1698/2005 del Consell, de 20 de setembre de 2005, sobre l'ajuda al desenvolupament rural a través del Fons Europeu Agrícola de Desenvolupament Rural (FEADER), considera que cal tenir en compte els objectius generals en matèria de cohesió econòmica i social establerts al Tractat i contribuir a la seva consecució amb el foment de la transformació i comercialització de productes agraris, la introducció de noves tecnologies i innovacions, l'oferta de noves possibilitats de comercialització de productes agraris posant èmfasi en la qualitat, la millora de la protecció al medi ambient i la seguretat laboral, i centrar-se, com a norma general, en les petites i mitjanes empreses, que són les més aptes per aportar valor afegit als productes locals, ja que en un context de creixent competència és important vetllar perquè els sectors agroalimentari i forestals puguin aprofitar oportunitats dels mercats mitjançant enfocaments amplis i innovadors en la creació de productes, processos i tecnologies.
La Decisió del Consell 2006/144/CE, de 20 de febrer, sobre directrius estratègiques comunitàries de desenvolupament rural (DOUE L núm. 55, de 25.2.2006), considera necessari actuar per assolir les prioritats de la comunitat, especialment en relació amb els objectius de desenvolupament sostenible, l'estratègia reformada de creixement i de creació d'ocupació.
Així mateix, la Llei 18/2002, de 5 de juliol, de cooperatives, estableix als articles 139, 140, 143, 145 i a la disposició addicional primera la importància del moviment cooperatiu per al sector agrari i per al desenvolupament rural, i la necessitat d'adoptar mesures de foment i suport a les cooperatives per tal que puguin complir els seus objectius.
El Parlament de Catalunya va aprovar en la Resolució 35/VI mesures per impulsar la cooperació i la formació al món agrari, que conté l'elaboració i l'execució d'un pla de suport i millora del sector cooperatiu, amb la finalitat de reforçar la competitivitat de les explotacions agràries catalanes.
Més recentment, la Resolució 671/VIII del Parlament de Catalunya, de 14 d'abril de 2010, sobre el món agrari, en el punt IV.2 El cooperativisme agrari català i els seus reptes, insta el Govern a orientar el Pla de modernització de les cooperatives agràries catalanes cap a la producció de productes de qualitat i cap a la transformació primera, i la comercialització d'aquests productes a fi de millorar-ne i adequar-ne les estructures de producció, els processos i els circuits comercials i de distribució agroalimentaris (apartat a)); reforçar el cooperativisme com a eina per assolir els objectius d'integració dels productors, fomentant la concentració de l'oferta i impulsant la creació d'organitzacions i associacions de productors (apartat c)); potenciar els ajuts i l'assessorament tècnic i empresarial per al foment de la concentració, la intercooperació i la modernització de les cooperatives i altres entitats associatives agràries, per guanyar dimensió i compartir sinergies en processos tècnics, logístics i de gestió (apartat g)); i conscienciar i sensibilitzar els diferents protagonistes de les cooperatives, com ara els consells rectors, els directius, els treballadors i els socis, per potenciar la cultura empresarial i el model de cooperativisme agrari de futur (apartat l)).
La Federació de Cooperatives Agràries de Catalunya és una entitat sense ànim de lucre, subjecta als principis i les disposicions de la Llei 18/2002, de 5 de juliol, dotada de plena personalitat jurídica i que té com a finalitats la representació dels interessos generals dels socis, el manteniment i la divulgació dels principis del moviment cooperatiu i de serveis, assistència i actuacions d'interès general per al cooperativisme agrari català.
Considerades les característiques de la Federació, es creu convenient destinar una de les línies d'ajut a fomentar les actuacions que desenvolupi aquesta entitat com a eix vertebrador del teixit agrari cooperatiu.
En aquest marc normatiu, el foment de la concentració, la intercooperació i la modernització de les cooperatives i de l'oferta cooperativa a Catalunya ha de servir com a factor incentivador per tal de contribuir al desenvolupament del sector agroalimentari i també com estímul en l'orientació econòmica i social de les cooperatives i les entitats associatives agràries, amb l'adopció de mesures per incrementar la dimensió econòmica i social de les cooperatives, restablir i potenciar la competitivitat de les cooperatives i les zones rurals i facilitar el desenvolupament d'activitats econòmiques i socials, amb la millora de la qualitat, les condicions mediambientals i la capacitat de creació d'ocupació en l'àmbit rural com un element important per reforçar la posició del sector cooperatiu en la indústria agroalimentària i el comerç en el mercat interior i exterior.
El Departament d'Agricultura, Ramaderia, Pesca, Alimentació i Medi Natural considera convenient establir les bases reguladores dels ajuts per al foment de la concentració, la intercooperació i la modernització de les cooperatives i altres entitats associatives agràries de Catalunya, dintre del període de vigència de les Directrius comunitàries sobre ajuts d'estat al sector agrari i forestal 2007-2013 (2006/C 319/01), els quals s'han notificat a la Comissió Europea i aquesta ha autoritzat, assignant-los el número d'ajut N 346/2008, sobre mesures d'integració, creació o ampliació de cooperatives i altres entitats agràries.
Conseqüentment, valorada la conveniència de donar suport a la concentració, la intercooperació i la modernització de les cooperatives agràries de Catalunya mitjançant un ajut econòmic, atenent a les directrius comunitàries sobre ajuts estatals al sector agrari, d'acord amb l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i a proposta de la Direcció General d'Alimentació, Qualitat i Indústries Agroalimentàries, i en ús de les atribucions que m'han estat conferides,
Aprovar les bases reguladores dels ajuts per al foment de la concentració, la intercooperació i la modernització de les cooperatives i altres entitats associatives agràries.
Les esmentades bases reguladores es publiquen a l'annex d'aquesta Ordre.
Les entitats beneficiàries dels ajuts que regula aquesta Ordre que en el seu projecte d'actuació tinguin previstes inversions excloses de subvenció en les bases reguladores de l'annex d'aquesta Ordre pel fet de poder ser subvencionades per la línia de millora dels processos de transformació i comercialització dels productes agraris dins la mesura 123 del Programa de desenvolupament rural de Catalunya 2007-2013, es podran acollir a l'Ordre AAR/490/2010, de 15 d'octubre, per la qual es regula la comunicació prèvia a l'inici de les inversions acollides al règim dels ajuts per a la millora dels processos de transformació i comercialització dels productes agraris, per a les futures convocatòries d'aquests ajuts fins a la finalització del període de vigència del Programa de desenvolupament rural de Catalunya 2007-2013.
L'objecte dels ajuts que regulen aquestes bases és el foment de la concentració, la intercooperació i la modernització de les cooperatives agràries i les entitats associatives agràries, com a factor d'incentivació que contribueix al desenvolupament del sector agroalimentari i a incrementar la dimensió econòmica i social de les cooperatives, així com a restablir i potenciar la competitivitat de les cooperatives i de les zones rurals i facilitar el desenvolupament d'activitats econòmiques i socials amb l'adopció de mesures de integració i modernització, de gestió empresarial i de comercialització.
2.1 Poden ser entitats beneficiàries dels ajuts que s'estableixen als apartats 3.1, 3.2, 3.3, i 3.4 d'aquestes bases reguladores les cooperatives agràries constituïdes legalment i les entitats associatives agràries que sota qualsevol fórmula jurídica, reconeguda en dret, estiguin formades o participades majoritàriament per cooperatives agràries, així com els nous grups cooperatius que resultin d'acords o concerts de col·laboració, i que compleixin els requisits següents:
a) Desenvolupar l'activitat subvencionada a Catalunya.
b) Disposar d'un pla de formació per a persones associades i per a qui ocupa càrrecs directius o de gerència i comprometre's a desenvolupar-lo.
c) Disposar d'un projecte de desenvolupament o un pla d'empresa que demostri la viabilitat econòmica de les actuacions proposades, d'acord amb l'avaluació de les perspectives i la sortida normal al mercat dels productes, així com el compliment de les normes mínimes en matèria de medi ambient, higiene, sanitat i benestar animal.
d) Que l'assemblea de la cooperativa o de l'entitat decideixi col·lectivament emprendre les actuacions previstes i mantenir-les per un període no inferior a cinc anys, comptat des de l'exercici pressupostari següent al de la data de concessió de l'ajut.
e) Disposar d'un informe sobre l'anàlisi econòmica i financera de la cooperativa.
f) Per als ajuts establerts a l'apartat 3.1 les entitats beneficiàries també hauran d'incloure en els seus estatuts les obligacions dels/de les socis/sòcies que s'especifiquen a continuació:
Comercialitzar la totalitat de la producció a través de l'entitat.
Romandre i participar en l'entitat un període mínim de cinc anys, així com notificar per escrit la intenció de causar baixa amb dotze mesos d'antelació com a mínim.
Complir amb les regles comunes de producció i comercialització determinades per l'entitat, en particular en matèria de qualitat dels productes i la utilització de pràctiques ecològiques o altres pràctiques dirigides a la protecció del medi ambient, així com disposicions comunes sobre la comercialització de mercaderies i disposicions sobre la informació relativa als productes, en especial, en relació amb la collita i la disponibilitat.
g) Ser una petita o mitjana empresa d'acord amb el que estableix la Recomanació 2003/361/CE, de 6 de maig de 2003, sobre la definició de petites i mitjanes empreses (en endavant pimes).
2.2 La Federació de Cooperatives Agràries de Catalunya, beneficiària dels ajuts que estableix l'apartat 3.5 d'aquestes bases reguladores, haurà de complir els requisits següents:
a) Col·laborar amb el Departament d'Agricultura, Ramaderia, Pesca, Alimentació i Medi Natural en la prestació d'assessorament en la gestió tecnicoeconòmica de les entitats associatives agràries de Catalunya i en l'elaboració d'anàlisis i estudis de consultoria i assistència tècnica en el marc del foment de la millora de la competitivitat de les entitats agràries.
b) Presentar anualment, amb l'aprovació prèvia del Departament d'Agricultura, Ramaderia, Pesca, Alimentació i Medi Natural, un programa de formació pels/per les qui ocupen càrrecs directius i de gerència de les cooperatives adequat a les característiques empresarials i les necessitats sectorials de les entitats associatives catalanes i posar-lo a l'abast de les cooperatives i les entitats associatives agràries.
c) El compliment d'aquests requisits i les condicions que es determinen a la concessió de la subvenció quedaran reflectits al conveni de col·laboració signat entre la Federació de Cooperatives Agràries de Catalunya i el Departament d'Agricultura, Ramaderia, Pesca, Alimentació i Medi Natural als efectes d'aquests ajuts.
—3 Activitats subvencionables i requisits
3.1 Processos d'integració cooperativa.
S'estableix una línia d'ajuts per fomentar la concentració, la intercooperació i la modernització de l'oferta cooperativa dirigida a consolidar processos d'integració de cooperatives agràries per fusió, per creació de cooperatives de segon grau, per creació de noves entitats i convenis intercooperatius.
Aquests ajuts estan destinats a sufragar els costos inicials que resultin de la creació de la nova entitat, i són subvencionables les actuacions següents:
a) Despeses relatives als treballs preparatoris per a la constitució de l'entitat, així com les despeses relatives a l'elaboració de la seva escriptura de constitució i dels seus estatuts.
b) Despeses de personal administratiu, honoraris per serveis i assessorament tècnic.
c) Despeses corresponents al material d'oficina, inclosos ordinadors, programes informàtics i recursos telemàtics.
També podran tenir dret a aquests ajuts les entitats ja existents que mitjançant processos d'intercooperació hagin ampliat significativament les seves activitats, entenent com a tal la diversificació o especialització productiva.
En el cas d'ampliació de les activitats com a conseqüència de l'adhesió de nous socis, la seva expansió quantitativa haurà de ser almenys d'un 30% de les activitats de l'agrupació.
Queden excloses d'aquests ajuts les noves entitats, que resultin de la fusió per constitució, la fusió per absorció o tota creació de grups cooperatius a partir d'entitats ja existents, quan les entitats o les cooperatives que componen la nova entitat s'han beneficiat anteriorment d'ajuts inicials o de llançament d'activitats per cobrir les mateixes despeses elegibles durant els últims quatre anys.
Si alguna de les entitats participants a la nova entitat es va beneficiar d'aquest tipus d'ajuts anteriorment, només es podrà concedir l'ajut a la nova entitat jurídica si l'ampliació del seu volum d'activitat implica un augment superior al 30% del volum de l'activitat de l'agrupació.
Si una entitat que participa en la concentració i s'ha beneficiat d'un ajut anteriorment realitza una ampliació del seu volum d'activitat aquest augment superior al 30% haurà de provenir exclusivament d'una nova activitat.
A més, l'ajut es referirà només a l'augment del volum d'activitat o a la nova activitat.
Aquest augment d'activitat superior al 30% es comprovarà a partir dels comptes anuals de l'exercici anterior de les entitats que integren l'agrupació i del pla d'empresa conjunt presentat.
Queden excloses d'aquests ajuts les entitats que tinguin per objecte la gestió d'una o més explotacions agrícoles i les associacions d'auxili mutu així com els serveis de substitució i gestió agraris en l'explotació.
Tampoc es concediran ajuts a cooperatives o altres entitats associatives quan els seus objectius siguin incompatibles amb la regulació de l'organització comuna de mercat de les diferents produccions.
3.2 Millora de la qualitat de la producció i dels serveis agroalimentaris i la comercialització de productes de qualitat.
S'estableix una línia d'ajuts per fomentar les actuacions que permetin la millora i l'adequació de la qualitat dels productes, dels serveis agroalimentaris i dels seus processos d'adaptació a les necessitats dels/de les consumidors/ores i que possibilitin l'augment del valor de la producció agrària.
Aquests ajuts estan destinats a sufragar les actuacions realitzades per a la millora de la qualitat, la reorientació de la producció o la conservació de l'entorn natural i, en concret, les següents:
3.2.1 Assistència tècnica externa subvencionable:
a) Realització d'estudis econòmics, estudis tècnics i de viabilitat.
b) Concepció i disseny de productes.
c) Despeses lligades a la introducció dels programes de garantia de qualitat i millora de la comercialització.
d) Certificacions de qualitat d'organismes autoritzats.
e) Despeses d'assessorament i similars en relació amb la millora de la qualitat i dels serveis agroalimentaris, la comercialització de productes i actuacions de protecció mediambiental.
3.2.2 Despeses d'activitats d'informació i promoció en el marc de programes relatius a la qualitat dels aliments:
a) Realització de les activitats de promoció genèrica i informació dels productes en la mesura en què no continguin missatges discriminatoris de productes substitutius.
b) Edició de material d'informació i divulgació.
Comunicació del projecte cooperatiu.
3.3 Inversions per a la millora i adequació de l'estructura, els processos i els circuits comercials i de distribució agroalimentaris.
S'estableix una línia d'ajut per fomentar la modernització, la innovació, la millora i l'adequació de l'estructura, els processos i els circuits comercials i de distribució agroalimentaris.
Seran subvencionables les actuacions següents:
a) Construcció i adquisició de béns immobles, a excepció de la compra de terrenys.
b) Adquisició de maquinària, d'equips i d'instal·lacions nous.
c) Adequació d'equipaments per a la innovació en productes i processos inclosos els programes informàtics.
d) Inversions en transferència tecnològica mitjançant l'adquisició de drets de patents, llicències, o coneixements tècnics especialitzats.
Queden excloses d'aquesta línia d'ajut les inversions que puguin ser objecte de subvenció pels ajuts destinats a fomentar la millora dels processos de transformació i comercialització dels productes agraris corresponents a la mesura 123 del Programa de desenvolupament rural de Catalunya 2007-2013 d'augment del valor afegit dels productes agraris.
3.4 Adequació dels recursos humans.
S'estableix una línia d'ajuts per a l'adequació dels recursos humans per a la millora de la gestió tecnicoeconòmica i per a la creació de nous llocs de treball o la promoció professional del personal.
Les actuacions objecte d'ajut són:
3.4.1 Assistència tècnica externa:
a) Realització d'estudis i diagnosi dels llocs de treball adequats a la nova situació.
b) Despeses de selecció de personal i auditories laborals.
c) Estudis d'adequació de càrregues i reducció de costos.
3.4.2 Despeses de contractació:
Contractació o promoció de personal especialitzat en els àmbits tècnic, comercial, econòmic i comptable, sempre que comporti la creació neta de llocs de treball.
En el supòsit d'amortització d'un lloc de treball abans de l'acabament del període de tres anys, l'entitat beneficiària reintegrarà l'import de l'ajut percebut.
La concessió d'aquests ajuts a la contractació de personal per a la creació d'ocupació es limitarà a les empreses que es puguin considerar pimes d'acord amb la Recomanació 2003/361/CE, de 6 de maig de 2003.
3.5 Ajuts a la Federació de Cooperatives Agràries de Catalunya.
S'estableix una línia d'ajut per al foment de les actuacions que desenvolupi directament la Federació de Cooperatives Agràries de Catalunya en concepte de prestació d'assistència tècnica i serveis per a la gestió econòmica, l'assessorament i el suport tècnic, l'organització i la gestió empresarial de les entitats associatives agràries o dels seus socis, en el marc del Conveni de col·laboració signat amb el Departament d'Agricultura, Ramaderia, Pesca, Alimentació i Medi Natural.
Les actuacions objecte de l'ajut són les següents:
a) Despeses d'assistència, assessoria i similars directament relacionades amb el cost dels serveis prestats per la Federació que s'esmenten a l'apartat anterior, que hauran de constar en una comptabilitat separada.
b) Despeses d'organització de programes de formació per a persones associades, que ocupin càrrecs de direcció o gerència de cooperatives i entitats associatives agràries.
—4 Obligacions de les entitats beneficiàries
a) Realitzar l'activitat per a la qual s'atorga la subvenció, així com assumir els compromisos a què fa referència l'apartat 2 d'aquestes bases reguladores i acreditar-ho documentalment davant del Departament d'Agricultura, Ramaderia, Pesca, Alimentació i Medi Natural.
b) Facilitar tota la informació que se'ls requereixi i sotmetre's a les actuacions de comprovació que corresponen al Departament d'Agricultura, Ramaderia, Pesca, Alimentació i Medi Natural i a les de control de l'activitat econòmica i financera que corresponguin a la Intervenció General de la Generalitat i a la Sindicatura de Comptes o a d'altres òrgans competents, d'acord amb el que estableix el Decret legislatiu 3/2002, de 24 de desembre.
c) Les entitats beneficiàries, per rebre l'import de les subvencions, han d'estar al corrent de les obligacions tributàries i socials en el moment que el Departament d'Agricultura, Ramaderia, Pesca, Alimentació i Medi Natural realitzi les comprovacions corresponents de les seves obligacions tributàries amb l'Agència Tributària (AEAT) i socials amb la Seguretat Social, així com no tenir deutes de cap tipus amb la Generalitat de Catalunya.
5.1 La quantia dels ajuts que s'estableixen a l'apartat 3.1 tindrà caràcter decreixent de com a màxim el 80% dels costos corresponents el primer any, que es reduirà 20 punts percentuals els anys següents, i resultarà un ajut màxim del 80%, 60% i 40% durant els següents anys d'aplicació de l'actuació d'integració amb un límit màxim de 400.000,00 euros per entitat beneficiària per un període de cinc anys.
No es podrà subvencionar cap despesa transcorreguts cinc anys des de la data efectiva de la integració cooperativa.
En cas d'ampliació d'activitats o de socis/sòcies, l'ajut es limitarà a les despeses subvencionables derivades de les tasques addicionals assumides per l'entitat.
5.2 En el cas dels ajuts establerts en els apartats 3.2.1 i 3.2.2 la quantia de l'ajut serà com a màxim el 50% de la despesa aprovada amb la limitació de 400.000,00 euros per entitat beneficiària distribuïts en un període de tres anys per cada línia d'ajut.
La quantia dels ajuts de les inversions que s'estableixen a l'apartat 3.3 és com a màxim del 40% de la inversió aprovada.
Per als ajuts d'assistència tècnica externa, 3.4.1, l'ajut serà com a màxim el 50% amb un límit de 100.000,00 euros en tres anys.
5.3 L'ajut establert a l'apartat 3.4.2 tindrà caràcter temporal per una durada no superior a tres anys i decreixent del 60%, 40% i 20% per any, del cost salarial corresponent, sense superar la xifra de 45.000,00 euros/any per lloc de treball amb el límit de 200.000,00 euros/entitat beneficiària en tres exercicis fiscals.
Només se subvencionaran els contractes subscrits per temps indefinit.
Aquest ajut està subjecte al Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat als ajuts de minimis.
Segons aquest, l'ajuda total de minimis atorgada a una empresa no serà superior a 200.000,00 euros en un període de tres exercicis fiscals.
Aquest límit s'aplicarà independentment de la forma de l'ajuda o de l'objectiu perseguit i indistintament de si l'ajuda atorgada està finançada totalment o parcialment mitjançant recursos d'origen comunitari.
5.4 L'ajut que estableix l'apartat 3.5 d'aquest annex té caràcter de subvenció directament aplicable a les despeses i les actuacions objecte de l'ajut fins un màxim del 100% de la despesa aprovada anualment.
La quantia d'aquest ajut serà com a màxim de 100.000,00 euros per entitat beneficiària gestionada i per un mateix període de tres anys.
En el conveni de col·laboració que es formalitzarà entre el DAAM i la FCAC en cada convocatòria es fixarà l'import de l'ajut amb la limitació de 400.000,00 euros per cada exercici pressupostari.
En cap cas la percepció de l'ajut podrà comportar una sobrecompensació a favor de la Federació de Cooperatives Agràries de Catalunya ni de les entitats associatives agràries individuals.
5.5 La quantia màxima destinada a aquests ajuts i l'aplicació pressupostària a què s'ha d'imputar serà la que es determini en la convocatòria corresponent.
La determinació de la quantia dels ajuts es realitzarà en funció del nombre de sol·licituds i de les disponibilitats pressupostàries, i d'acord amb el que s'estableix a l'apartat 6 següent.
6.1 Les subvencions s'atorgaran d'acord amb els imports que preveu l'apartat 5 d'aquest annex.
Els expedients subvencionables es puntuaran en funció dels criteris de prioritat i barem següent:
a) La concentració, per fusió de cooperatives, amb vinculació patrimonial: 35 punts.
b) La creació de cooperatives de segon grau: 25 punts.
c) La creació de noves empreses per a la millora de la gestió, la qualitat dels productes, l'adequació de l'estructura, els processos i els circuits comercials de distribució agroalimentària: fins a 20 punts, segons el següent:
c.1) Empresa amb 100% del capital social cooperatiu: 20 punts.
c.2) Empresa amb una participació de les cooperatives agràries en el capital social del 75% fins al 100%: 10 punts.
c.3) Empresa amb una participació de les cooperatives agràries en el capital social del 50% fins al 75%: 5 punts.
d) La qualitat tècnica del projecte d'actuació a subvencionar o pla d'empresa a desenvolupar: fins a 15 punts.
e) La integració cooperativa per mitjà de convenis d'intercooperació per restablir o reforçar la competitivitat de les empreses amb el desenvolupament o l'ampliació de plans d'empresa amb l'objecte de millorar la gestió empresarial, introduir innovacions tecnològiques i de millora de la qualitat que possibiliti un augment de valor de la producció comercialitzada: fins a 10 punts.
f) La creació neta de llocs de treball per a joves titulats menors de 30 anys, dones i aturats: 6 punts.
g) L'interès del pla de formació per a socis/sòcies, treballadors/ores i directius/ives: fins a 6 punts.
h) La creació neta de llocs de treball, en general: 4 punts.
i) L'interès socioeconòmic en l'àmbit sectorial i supracomarcal en el qual es dugui a terme la millora de la competitivitat: fins a 2,5 punts.
j) L'interès socioeconòmic en l'àmbit local i comarcal en el qual es dugui a terme l'actuació de millora de competitivitat: fins a 1,5 punts.
6.2 En cas que l'import total dels ajuts sol·licitats superi l'import màxim que estableix la convocatòria s'atendran les sol·licituds d'acord amb la puntuació que s'atorgui sobre la base dels criteris de prioritat que estableix l'apartat anterior, i la Comissió de valoració determinarà quina serà la puntuació mínima que han d'assolir els projectes per poder ser aprovats, així com el percentatge d'ajut a percebre, si escau.
Els ajuts concedits per aquesta Ordre són incompatibles amb qualsevol altre ajut públic concedit per a la mateixa finalitat.
8.1 Les sol·licituds per acollir-se a aquests ajuts es formalitzaran en imprès normalitzat, que es podrà descarregar des del web www.gencat.cat/daam/ajuts o obtenir en qualsevol dependència del DAAM, preferentment, sense perjudici de fer ús de la resta de mitjans establerts a la Llei 30/1992, de 26 de novembre, i la Llei 26/2010, de 3 d'agost, dins el termini establert en la convocatòria corresponent.
Les sol·licituds es dirigiran a la Direcció General d'Alimentació, Qualitat i Indústries Agroalimentàries.
8.2 Amb les sol·licituds s'ha d'adjuntar la documentació que es relaciona a continuació.
No obstant això, no caldrà presentar la documentació que ja s'hagi presentat anteriorment al DAAM i de la qual no hagin variat les dades i continuïn essent vigents.
En aquest cas, quan s'iniciï el procediment administratiu en una oficina del DAAM diferent a aquella en què es va presentar la documentació caldrà indicar en l'imprès de sol·licitud en quin procediment, campanya o any i unitat del DAAM es va aportar la documentació requerida.
a) Verificació de les dades d'identitat de la persona sol·licitant o de qui la representi corresponents al DNI/NIF/NIE o altre document que l'acrediti, si s'escau, en cas de no haver autoritzat el DAAM a obtenir aquesta informació, d'acord amb el que s'estableix en l'apartat 8.4.
b) Acreditació de la personalitat jurídica, còpia de les escriptures i/o els estatuts registrats de l'entitat sol·licitant, si escau.
Si aquesta documentació està disponible al Registre d'entitats jurídiques, o al Registre de cooperatives, el DAAM ho verificarà d'ofici.
En cas d'acció col·lectiva, pacte contractual atorgat davant notari.
c) Certificat de l'acord de l'assemblea on s'ha de fer constar la conformitat de realitzar les actuacions de foment de millora de la competitivitat i de mantenir aquestes actuacions per un període mínim de cinc anys i demanar l'acolliment d'aquestes actuacions als ajuts per al foment de la modernització i concentració de les cooperatives agràries i altres entitats associatives agràries.
També hi ha de constar la designació de la persona o persones que firmaran en representació de l'entitat sol·licitant.
d) Certificació de l'entitat sol·licitant o de la FCAC del pla de formació a desenvolupar durant l'any de la convocatòria, per a persones associades i per a qui ocupa càrrecs rectors i directius.
e) Balanç i compte de resultats o les auditories dels tres últims exercicis degudament segellats pel registre corresponent.
f) Pla d'empresa o projecte d'actuació que demostri la viabilitat econòmica de les activitats proposades, el respecte a les normes mínimes en matèria de medi ambient i, si s'escau, higiene, salut i benestar dels animals i l'existència de sortida al mercat per als productes afectats per l'actuació.
Aquest pla d'empresa especificarà si el beneficiari és una pime, d'acord amb la Recomanació 2003/361 CE de la Comissió, de 6 de maig de 2003, sobre definició de pime.
g) Cal presentar una memòria explicativa que inclogui la descripció de les actuacions a realitzar de manera que es puguin relacionar amb els justificants que s'entregaran en la posterior justificació.
h) Informe de viabilitat econòmica realitzat per la Federació de Cooperatives Agràries de Catalunya o per altres empreses de reconeguda experiència en aquest àmbit.
i) Quan l'import de les inversions i/o actuacions subvencionables sigui superior a 30.000,00 euros en el cas de cost per execució d'obra, o de 12.000,00 euros en el cas de subministrament de béns d'equip, o prestació de serveis per empreses de consultoria o assistència tècnica, l'entitat sol·licitant haurà d'aportar com a mínim tres ofertes de tres proveïdors, prèviament a la contractació del compromís per a la prestació del servei o el lliurament del bé, llevat que per les característiques especials de les despeses subvencionables no hi hagi en el mercat un nombre suficient d'entitats que el subministrin o el prestin.
L'elecció entre les ofertes presentades es realitzarà d'acord amb els criteris d'eficiència i economia i es justificarà expressament en una memòria quan l'elecció no recaigui en la proposta econòmica més avantatjosa.
j) En el cas que l'import del valor de l'obra civil, maquinària i instal·lacions objecte de sol·licitud superi els 150.253,00 euros d'inversió o la potència instal·lada superi els 20 KW, s'haurà de presentar un projecte tècnic bàsic, signat per una persona tècnica competent.
k) Contracte de treball formalitzat dins l'any de la sol·licitud per als ajuts que s'estableixen a l'apartat 3.4.2 d'aquest annex.
8.3 L'imprès de sol·licitud inclourà declaracions responsables sobre els aspectes que es relacionen a continuació i que la persona sol·licitant ratifica mitjançant la signatura de la sol·licitud:
b) Altres ajudes de minimis rebudes en els dos exercicis fiscals anteriors i durant l'exercici fiscal en curs, especificant la quantia, la data d'atorgament i l'ens atorgant, només en el cas dels ajuts a què fa referència l'apartat 3.4.2 d'aquestes bases reguladores.
c) No estar sotmès a les prohibicions que estableix l'article 13 de la Llei 38/2003, 17 de novembre, general de subvencions, ni l'article 99 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
d) Que l'entitat sol·licitant compleix la quota de reserva per a la integració social del personal minusvàlid que estableix la legislació vigent.
e) Que en el supòsit que l'empresa tingui una plantilla igual o superior a vint-i-cinc persones, l'empresa beneficiària ha previst, conjuntament amb els agents socials, els mitjans oportuns per prevenir i detectar casos d'assetjament sexual i d'assetjament per raó de sexe i intervenir-hi en llurs centres de treball.
f) En el cas d'entitats, declaració responsable del compliment del que estableix l'article 92.2.i) del Decret legislatiu 3/2002, de 24 de desembre, respecte de les remuneracions que percep el personal directiu de l'entitat subvencionada.
g) No haver sol·licitat cap altre ajut per a la mateixa finalitat.
h) Que és una petita o mitjana empresa d'acord amb el que estableix la Recomanació 2003/361/CE, de 6 de maig, sobre la definició de petites i mitjanes empreses.
i) No tenir la consideració d'empresa en situació de crisi, d'acord amb la definició continguda en les directrius comunitàries sobre ajuts estatals de salvament i de reestructuració d'empreses en crisis (DOUE C 244, d'1.10.2004).
j) Sobre la conformitat de les còpies que hagi aportat durant qualsevol fase del procediment amb l'original corresponent.
8.4 La presentació de l'ajut per part de l'/la interessat/interessada comportarà l'autorització al Departament d'Agricultura, Ramaderia, Pesca, Alimentació i Medi Natural per obtenir els certificats o verificar les dades necessàries per a la tramitació de l'ajut a emetre per altres administracions o entitats publiques.
9.1 El procediment de concessió de la subvenció serà el de concurrència competitiva.
9.2 La Comissió de valoració pot demanar tants informes com estimi necessaris per a l'elaboració de la proposta de resolució de la sol·licitud.
9.3 Quan les sol·licituds subvencionables superin les disponibilitats pressupostaries, la Comissió de valoració determina l'assignació de pressupost, d'acord amb l'apartat 6 d'aquesta Ordre.
9.4 A la vista de la documentació presentada i de l'informe de la Comissió de valoració, l'òrgan instructor eleva la proposta de resolució corresponent a l'òrgan competent per resoldre, el qual procedeix a dictar la resolució sobre la concessió de l'ajut.
9.5 A la resolució hi figurarà, com a mínim, la naturalesa d'ajut d'Estat d'acord amb les directrius comunitàries sobre ajuts estatals al sector agrari forestal 2007-2013 (2006/C 319/01) i el número d'identificació de l'ajut estatal assignat per la Comissió (N 346/2008); i en el cas de l'ajut de l'apartat 3.4.2 d'aquestes bases reguladores, el caràcter d'ajut de minimis d'acord amb Reglament (CE) 1998/2007 de la Comissió, de 20 de desembre de 2007, sobre l'aplicació dels articles 87 i 88 del Tractat CE als ajuts de minimis en el sector de la producció de productes agrícoles (DOUE L-337, de 21.12.2007); l'import màxim de l'ajut i les condicions que haurà de complir la persona beneficiària, així com el termini d'execució i justificació de les actuacions.
Així mateix, s'ha de fer constar que la fermesa de la resolució de concessió de l'ajut comporta que la persona beneficiària declara tàcitament que es troba al corrent de les seves obligacions amb l'Administració tributària i la Seguretat Social i amb la Generalitat de Catalunya.
9.10 La resolució de concessió es pot modificar en cas d'alteració de les condicions que varen determinar l'atorgament, ja siguin les relatives a les entitats beneficiàries o a l'administració.
Així mateix es pot modificar com a conseqüència del pronunciament de la Comissió Europea sobre l'adequació o la compatibilitat del règim d'ajuts a la normativa comunitària.
10.1 L'entitat beneficiària de la subvenció està obligada a justificar l'import total de l'actuació per a la qual se sol·licita l'ajut mitjançant la presentació de documents originals, dels quals s'adjuntarà també una còpia; així mateix ha de presentar un compte justificatiu amb el detall d'ingressos i despeses de l'activitat, amb una relació numerada de justificants amb indicació de la data de pagament i de l'import imputable a la subvenció i una memòria que permeti relacionar el projecte executat amb els justificants presentats.
La justificació es materialitzarà en factures emeses pels conceptes de les actuacions subvencionables de cada tipus d'ajut i pagades dins de l'anualitat assenyalada en la resolució de concessió.
La data límit per fer la tramesa de la justificació serà la que indiqui la convocatòria d'ajuts corresponent.
En el cas de les despeses de personal s'han d'aportar les nòmines dels treballadors.
10.2 En cas de no justificar-se l'activitat i la despesa en el termini establert, es procedirà a deixar sense efecte la resolució de concessió.
10.3 El pagament de la subvenció es realitzarà amb la certificació prèvia dels òrgans competents del Departament d'Agricultura, Ramaderia, Pesca, Alimentació i Medi Natural, on consti que l'activitat s'ha dut a terme i ha estat degudament justificada.
10.4 Les entitats beneficiàries, per rebre l'import de les subvencions, han d'estar al corrent de les obligacions amb l'Administració tributària i la social en el moment que el DAAM realitzi les comprovacions corresponents amb l'Agencia Estatal d'Administració Tributària i amb la Tresoreria General de la Seguretat Social, així com no tenir deutes de cap mena amb la Generalitat de Catalunya.
—11 Invalidació de la resolució de concessió i reintegrament de les quantitats percebudes indegudament
11.1 Són causes de nul·litat de la resolució de concessió les que estableix l'article 36 de la Llei 38/2003, de 17 de novembre, general de subvencions.
11.2 També procedirà al reintegrament de les quantitats percebudes i l'exigència de l'interès de demora corresponent des del moment del pagament de la subvenció fins a la data que s'acordi la procedència del reintegrament, en els casos que estableix l'article 37 de la Llei 38/2003, de 17 de novembre, general de subvencions, i l'article 99 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
Així mateix, procedirà el reintegrament en el cas d'una decisió de la Comissió Europea que declari la incompatibilitat del règim d'ajuts amb la norma comunitària, o en el cas de l'ajut a què es refereix l'apartat 3.4.2 d'aquestes bases reguladores, se superin els límits establerts en el Reglament (CE) 1998/2006, de la Comissió, de 15 de desembre de 2006.
11.3 El reintegrament de les quantitats percebudes indegudament es regeix pel que disposa el Decret legislatiu 3/2002, de 24 de desembre, i per allò que resulti aplicable de la Llei 38/2003, de 17 de novembre, i les normes de desplegament.
El procediment de reintegrament de subvencions es regirà per les disposicions generals sobre procediment administratiu que estableix el títol VI de la Llei 30/1992, de 26 de novembre, de règim jurídic de les administracions públiques i el procediment administratiu comú, sense perjudici de les especialitats que s'estableixin en la normativa aplicable.
Els òrgans competents del Departament d'Agricultura, Ramaderia, Pesca, Alimentació i Medi Natural tenen la facultat de realitzar els controls que considerin necessaris per comprovar les dades que justifiquin l'atorgament de l'ajut i d'inspeccionar les instal·lacions per comprovar que es compleixen la destinació dels ajuts, els requisits i els compromisos establerts en aquestes bases reguladores.
El règim sancionador aplicable a aquesta línia d'ajuts és el que preveuen el Decret legislatiu 3/2002, de 24 de desembre, la Llei 38/2003, de 17 de novembre, i la resta de disposicions normatives que puguin ser d'aplicació.